“ Það sem hefur gerst í þessum strætómálum er að fulltrúar þessara þriggja sveitarfélaga , Borgarbyggðar , Akraness og Hvalfjarðarsveitar , hafa haldið fund til að skoða flöt á samstarfi . Þá vorum við að skoða hugmyndir um ferðir frá Borgarnesi að Hvalfjarðargöngum með stoppistöð , einni eða fleiri , í Hvalfjarðarsveit . Síðan yrði skiptistöð við Hvalfjarðargöngin í tengslum við Akranesstrætó , ” segir Páll S. Brynjarsson sveitarstjóri í Borgarbyggð . Borgarbyggð hefur fengið úthlutað sérleyfi milli Borgarness og Reykjavíkur frá 1. janúar næstkomandi og að undanförnu hefur verið skoðað hvaða möguleikar séu fyrir hendi . Páll segir einn fund hafa verið haldinn með fulltrúum þessara þriggja sveitarfélaga og ljóst sé að allir séu tilbúnir að skoða þessi mál enn frekar . “ Ég reikna með að það verði haldinn annar fundur fljótlega og þá skýrast þessi mál . Við þurfum að uppfylla ákveðin skilyrði , sem sett voru þegar við fengum sérleyfið , ” segir Páll .